Fire nordmenn unnslapp dødskulene i Nairobi
To av misjonærene er utsendt til det afrikanske landet av Oslo Kristne Senter, som overfor VG bekrefter at disse er i god behold. To andre misjonærer; et ektepar, som har vært i landet gjennom Norsk Luthersk Misjonssamband (NLM) siden august, er også brakt i sikkerhet, ifølge Espen Ottosen i misjonssambandet. Det var Dagbladet som først meldte om de to NLM-misjonærene. - De gjemte seg inne på et lager sammen med 18 andre. Politiet kom og hentet dem ut rundt klokken 17, norsk tid, forteller Ottosen til VG.Det var tidlig lørdag ettermiddag at en bevæpnet gruppe på, ifølge vitner cirka fem personer, stormet inn i kjøpesenteret Westgate og begynte å skyte med sine automatvåpen. NTB videreformidler lørdag kveld at kenyansk politi bekrefter at organiserte terrorister står bak angrepet. Samtidig meldes det om minst 30 personer har blitt drept. Lørdag kveld kom meldingen om at terrorgruppen al-Shabaab tar på seg ansvaret for angrepet.Mens døde kropper fraktes ut av det fasjonable kjøpesenteret, melder flere medier, deriblant britiske Daily Mail, at fem gjerningspersoner fortsatt holder gisler inne i bygget. Da politiet tok seg inn i bygningen tidligere lørdag, skal skytingen ha fortsatt. Vitner forteller til nyhetsbyrået AP at angriperne ba muslimer forlate kjøpesenteret, og at ikke-muslimer ville bli skutt.- De bevæpnede mennene siktet mot hodet mitt, men de bommet. Minst 50 mennesker ble skutt. Det var definitivt mange som ble drept, sier Sunjhar Singh, som er ansatt på kjøpesenteret, til AFP. - Jeg så en ung gutt bli båret bort i en handlevogn. Det så ut som om han var fem eller seks år gammel. Det så ut som om han var død siden han ikke beveget seg eller laget lyder, sier Singh. Et annet øyenvitne sier at han så en død og flere titalls sårede inne i shoppingsenterets lokaler.Kjøpesenteret har over 80 butikker, og er populært blant de velstående i byen. Den kenyanske hovedstaden har vært utsatt for flere angrep de siste årene. Den ortodokse muslimske gruppen al-Shabaab står bak blant annet angrepet på en busstasjon i byen i 2012. Fire mennesker mistet livet og 60 ble skadet. Gruppen har sverget å hevne seg i 2011 etter at kenyanske tropper gikk inn i Somalia for å kjempe mot islamistiske opprørsgrupper.
Fire norske misjonærer er i sikkerhet etter at det utbrøt voldsom skyting på kjøpesenteret de befant seg på i Nairobi i Kenya. Minst 30 personer skal være drept.